《侍姑冯夫人游石鼓山》
清代·刘韵

佐馂得馀閒，游山觅幽赏。晨兴奉板舆，意在怡色养。

出郊二十里，境渐异墨尘坱。奇峰迎面来，松筱密如幌。

穹窿大石鼓，擘自巨灵掌。鸟道盘一线，螺屏列万丈。

舆夫作蛇行，蜿蜒陟林莽。古刹峙山椒，结构极闳敞。

衣钵五代遗，榱桷普陀仿。登攀屴崱峰，白云任俯仰。

岩洞探灵源，仙踪殊惝恍。翼然水云亭，愚斋署诗榜。

寺门涌泉出，有池数弓广。久旱从不枯，佛法现龙象。

寺左喝水岩，壁錾大士像。活活龙头泉，激轮钟自响。

右瞰达摩洞，幽僻莫可状。面壁悟禅机，眼底颈明朗。

纵无换骨丹，颇萌出尘想。慈姑困步履，扶掖代藜杖。

不愁暝色催，愿睹白毫放。停车为少留，归路月已上。

作者简介：刘韵，字绣琴，一字赠梅，南丰人。奉化知县国观女，鄞县黄家鼎室。有《红雨楼诗钞》。